text: Descobrint Buenos Aires | Menjant-nos el món
  You are here: Home / Blog / Descobrint Buenos Aires
  I pensant-hi, què es pot dir dels barris més emblemàtics i amb més personalitat de Buenos Aires? Doncs que entre els seus colors llampants, i la gran quantitat de gent ballant tango al carrer creaven una atmosfera difícil d'igualar. La seva gent sent autèntica devoció pel ball del tango i… pel futbol!
  El futbol a tota Argentina és molt passional, però especialment ho és al barri de La Boca. Pels que no n'hagueu sentit a parlar, és un barri de xaboles pintades de mil colors al centre de la ciutat, on hi viu gent molt humil. Tot i ser de les zones més pobres i perilloses de Buenos Aires, tenen un dels principals motius d'orgull de la ciutat: el Boca Juniors. És un dels clubs de futbol més importants del país i també del món. A més participen d'un dels partits i derbis més espectaculars contra River Plate (etern rival). Impressiona veure com s'estimen els colors del seu equip i com n'és d'important el futbol en la seva vida.
  El Caminito – barri La Boca
  Després de visitar alguns dels barris més importants, la Simone i en Lisandro van seguir el seu camí i nosaltres el nostre. A partir d'aquí vam dedicar-nos a conèixer la ciutat pel nostre compte, i sobretot la seva vida.
  La vida a Buenos Aires i en consonància a l'Argentina és molt més tranquil·la i pausada que a la nostra Europa. La gent es preocupa molt menys de la puntualitat i de les coses que aquí ens semblen transcendentals. Els hi importa molt més fer un mate amb amics, familiars i nous coneguts, xerrant durant hores.
  I en el poc temps que portem de viatge vam conèixer una persona molt important, en Víctor, un hispano-peruà que ha viscut a Barcelona. Amb ell hem compartit una infinitat de mates tot xerrant de la vida Buenos Airina tot comparant-la amb la de la nostra estimada Catalunya.